Papersnake/gushiwen huggingface dataset:
鹊桥仙·月胧星淡
谢薖（宋代）

月胧星淡，南飞乌鹊，暗数秋期天上。锦楼不到野人家，但门外、清流叠嶂。
一杯相属，佳人何在，不见绕梁清唱。人间平地亦崎岖，叹银汉、何曾风浪。
酒泉子·庭树霜凋
冯延巳（五代）

庭树霜凋，
一夜愁人窗下睡。
绣帏风，兰烛焰，梦遥遥。
金笼鹦鹉怨长宵，
笼畔玉筝弦断。
陇头云，桃源路，两魂消。
南乡子
吕渭老（宋代）

小雨阻行舟。人在烟林古渡头。欲挈一尊相就醉，无由。谁见横波入鬓流。

百计不迟留。明月他时独上楼。水尽又山山又水，温柔。占断江南万斛愁。
虞秘监山林小像
王士熙（元代）

栈阁通秦凤，蓬山压海鳌。石泉当壑坼，琪树出云高。

夜月青筇杖，秋风白道袍。长吟趋谷口，独往下亭皋。

偃蹇三峰卧，逍遥八表遨。竹深时宿鹤，溪浅不容舠。

经席天颜喜，村居世网逃。神全劳画史，才美擅时髦。

憩迹惟松樾，充饥有涧毛。沧浪谁唱曲，华屋意萧骚。
祖师图赞
释师范（宋代）

等是清平世界人，多因闲事长无明。
使他个个能安分，图上何缘有姓名。
和康节清风吟
吴与弼（明代）

长短高词播大篇，谁知妙处在无言。微凉一动烦歊外，流水桃花共杳然。
次胡伯仁韵
裘万顷（宋代）

山长飞鸟急，江阔去帆微。
唱晚几渔笛，凭高一钓矶。
从君濯冰雪，满袖得珠玑。
三叹不能已，归来吟夕晖。
送湖洲鼓元明道士入茅山
萨都剌（元代）

道人居住碧湘湾，清夜月明摇佩环。出门倒拄九节杖，辞家却入三茅山。

开笼放鹤横江去，写檄收龙带雨还。便拟访君吹铁笛，青松白石往来间。
颂古十六首
释道宁（宋代）

煎茶扫地事如麻，若了如麻理不差。
打破画瓶归去后，始知凡圣眼中花。
江上夜泊
陈克家（清代）

射虎南山空没羽，钓鳌东海忆垂纶。短檠听尽沙洲雨，今夜芦中却有人。
春晚圃田道中三首
晃冲之（宋代）

度柳穿桥听午鸡，一沟春水国门西。
行人不用伤新别，看取尘间万马蹄。
用王巩韵，送其侄震知蔡州
苏轼（宋代）

九门插天开，万马先朝屯。举鞭红尘中，相见不得言。

夜走清虚宿，扣门惊鹊翻。君家汾阳家，永巷车雷奔。

夕郎方不夕，列戟以自藩。相逢开月阁，画檐低金盆。

至今梦中语，犹举灯前樽。阿戎修玉牒，未惮笔削烦。

君归助献纳，坐继岑与温。我客二子间，不复寻诸孙。
雪屋记
杜琼（明代）

吴有儒曰徐孟祥氏，读书绩文，志行高洁，家光福山中。相从而学问者甚夥，其声名隐然于郡国。缙绅大夫游于西山，必造其庐焉。孟祥尝结庐数椽，覆以白茅，不事华饰，惟粉垩其中，宛然雪屋也。既落成，而天适雨雪，遂以“雪屋”名之。范阳卢舍人为古隶以扁之，缙绅之交于孟祥者，为诗以歌咏之，征予为之记。

夫玄冥司令，草木消歇闭塞，成冬之时。天地积阴之气，湿而为雨，寒而为雪，缓缓而下，一白千里，遍覆于山林大地。万物埋没无所见，其生意不几息乎？孰知生意反寓于其中也。故冬至之节，居小雪之后，大雪之前，而一阳已生于五阴之下矣。由是腊中有雪，则来春有收，人亦五疾疹之患。是雪也，非独以其色之洁白为可尚也，盖有生意弭灾之功在焉。太古之人，或巢于木，或处于穴。木处而颠，土处而病也。圣人为屋以居，冀免乎二者之患而已矣，初未尝有后世华侈之饰也。孟祥读书学古，结茅为屋，不事华侈，其古者与？今又济之以雪，岂亦表其高洁之志行也欤？宁独是邪？孟祥之匿于深山而不为世用，穷而在下，如冰雪冱寒之穷冬也；及其以善及人，而有成物之心，其不为果哉者，则又如雪之有生物弭灾之功也。以屋名雪，讵不韪欤？至若启斯屋而观夫雪之态度，则见于诸作者之形容，予不暇多记也。
念二早喜见旭旦
郭之奇（明代）

西岭破繁云，东风开晓日。羲轮何地来，霜容初盥栉。

朝气见千林，寒山晓象出。昭苏及众荄，勾萌取次茁。

颇疑穷岁中，春光能四溢。始信玄冥功，翻凭黝晦质。

幽沉万类情，同归洁齐室。阳和不遽争，阴霭应徐毕。

融煦满垓埏，胚凝由浑沕。从兹复旦华，伫望中原一。
逍遥咏
宋太宗（宋代）

志节还难得，刚柔说是非。
秋霜明至道，春日丽光辉。
桂影芳红树，馨香入紫微。
无穷天地理，语默自依依。
杂曲歌辞。征步郎
佚名（唐代）

塞外虏尘飞，频年度碛西。死生随玉剑，辛苦向金微。
雪望
洪升（清代）

寒色孤村暮，悲风四野闻。
溪深难受雪，山冻不流云。
鸥鹭飞难辨，沙汀望莫分。
野桥梅几树，并是白纷纷。
秋夕偶成小儿失解聊以慰之
陈献章（明代）

崔颢赋诗黄鹤楼，白云黄鹤两悠悠。江山供眼不知老，风月满蓑还是秋。

三试吾儿虽失解，一花司马未簪头。何人久抱遗珠恨，黑觜抽成白觜抽。
谒吴东湖先生墓
欧必元（明代）

欲访先臣墓，言停桂水桡。勋名高八座，敡历事三朝。

有客来歌树，无人禁采樵。九原如可作，魂断侍中貂。
送孙巨源
刘攽（宋代）

衰老不择交，倾怀未尝悔。非吾相知心，亦有中获罪。

谁能若楸柏，雪霜不变改。自念孤剑心，炯然镇长在。

识君始恨晚，及此将十载。相与忘形骸，依然见乐恺。

翔凤刷羽仪，天真辉文彩。清泉浚长源，滥觞已自倍。

乘间辄相过，慰我胸傀礧。使我意轩昂，脱我中心痗。

今君官南州，扬帆尽淮海。腰绶盘青緺，儿衣间缯綵。

兰羞当及时，倚门方有待。一值归飞鸿，寄声尚无怠。
吴冲卿示和韩持国诗一卷辄以为谢
梅尧臣（宋代）

叶公所好者，熟已识头角。
一日真物来，骇汗沛且渥。
我初见韩子，蜿蜒喷雷雹。
子复蛟龙文，气象不可捉。
畏怀但惊顾，得与前事较。
赋得云近蓬莱常五色抚院取博学鸿词试帖
吴敬梓（清代）

龙楼朝日丽，凤阁瑞云翔。肤寸看初合，觚棱倏已光。

氤氲含綵看，叆叇映旂常。白鹤春风满，轻鳞淑景长。

纪官宜殿陛，为雨润农桑。五色兼三色，千秋捧圣皇。
念奴娇 咏周静镜园池
张炎（宋代）

万尘自远，径松存、彷佛斜川深意。乌石冈边犹记得，竹里吟安一字。暗叶禽幽，虚阑荷近，暑薄迟花气。行行且止，枯瓢枝上闲寄。
不恨老却流光，可怜归未得，翻恨流水。落落岭头云尚在，一笑生涯如此。树老梅荒，山孤人共，隔浦船归未。划然长啸，海风吹下空翠。
九日登旗峰用杜牧之韵
祁政（明代）

西风动地黄云飞，征鸿几点天际微。清秋共着高高步，胜景留我迟迟归。

残霞暗逐孤鹜急，落日遥映层峦晖。翻然转踏来时路，沿涧黄花香袭衣。
冬日同宜甫子新游惠山寺湿云亭
皇甫汸（明代）

厌世思遐托，寻山得再过。叶经霜稍薄，花散雨全多。

定水分泉窦，慈云湿薜萝。携尊藉朋好，舍筏坐嵓阿。
朝阳赞
释广闻（宋代）

摘不断，穿不透。宽作程，急著手。要从破后觅浑崙，当阳拈出谁知有。
岁丰
宋祁（宋代）

皇天降丰年，本忧贫土食。
贫士无良畴，安能得稼穑。
工傭输富家，日落长叹息。
为供豪者粮，役尽匹夫力。
天地莫施恩，施恩强有得。
四安道中所见
牟巘五（宋代）

苍凉初日破林霏，几度言归今得归。
兀兀篮舆续残梦，门前儿女挽人衣。
秋草
徐骘民（清代）

萧疏无复碧丝丝，古道苍荒异昔时。墙底寒虫声唧唧，城边羸马去迟迟。

征夫塞外悲萧瑟，戍妇闺中感别离。一自王孙归去后，几番风雨满天涯。
辛亥长至后二首
刘应时（宋代）

老去惊时序，冬温少沍阴。
心閒知物理，阳复见天心。
圣主成郊礼，寰区迓德音。
病夫思赞善，拥褐发长吟。
次归耕堂稀字韵
杨冠卿（宋代）

神京千里雁书稀，关塞传闻驿骑飞。
报道天骄遁沙漠，衮衣行从翠华归。
怀鹤鸣
吕陶（宋代）

棣华曾到翠微中，一别仙宫入泮宫。真景望如云在上，年光去泮水流东。

青霄得志虽荣己，白发多情亦念公。若许他时遂休逸，山翁携手有诗翁。
次韵吕浩然四首 其三
张镃（宋代）

秋水清来不钓鱼，有时遮眼强寻书。过从闲客犹全少，况是朝官更合疏。
时事
刘克庄（宋代）

问讯班春守，牢辞餽岁人。
翁年十分老，时事一番新。
辟地
罗公升（宋代）

四海风涛日，谁欤柱急流。
山东雄剧孟，蓟北化田畴。
气静天阍晚，星沉戍角秋。
如君关气数，宁不重嫠忧。
舟次仪真
李纲（宋代）

昔年试吏得江城，一纪重来若隔生。惆怅旧游谁可语，南园春色却多情。
因览仰山小释迦语成唱道二首
释正觉（宋代）

一念全超旷劫初，玉人端坐白牛车。
往来历尽傍参妙，回首途中物物渠。
句
陶弼（宋代）

紫蟹膏应满，丹枫叶未凋。
寄罗机宜竟陵督捕六首 其三
项安世（宋代）

万仞山根蝼蚁，千车辙底螳螂。不怕麷蕡婴刃，只忧玉石焚冈。
次韵和蔚师鉴师春怀
戴表元（宋代）

愁是云阴喜是晴，春游保处不关情。
黄鸡亭馆琴三弄，青果杯盘酒数行。
满砌雨新平笋密，隔墙风送落花轻。
鉴湖湖上樵山老，破帽枯藜过一生。
宝藏主请赞
释妙伦（宋代）

乾之下，坤之上。
有一宝，无异相。
刚地描摸出来，便见许多模糊。
引一切人到面前，学算鬼丁帐。
下岩避暑留题
杨迈（宋代）

古寺重来兴转添，舟中午暑正炎炎。野僧引客登山阁，稚子穿云映水帘。

热得清凉身暂健，老便闲静意难厌。人间劫火方撩乱，法雨如何为普沾。
过臞庵示王文孺二首 其一
孙觌（宋代）

黄帽青鞋两鬓斑，一蓑聊寄此身闲。不因误入桃花去，那得夤缘见帏间。
楚女谣
谢翱（宋代）

楚山萧萧吹绀发，楚女采莲歌夜发。年年种菂迟成藕，水深拔夜丝在手。

悬房学茧秋雨多，化为魂梦巢蜂窠。前花作实采已尽，后花尚蕊船未过。

昨昔浮萍随涨水，湿紫寒青裹莲蕊。
宿废普济寺
李祯（明代）

青山行欲尽，深树见僧房。
云气千峰暝，秋声一院凉。
长藤悬破衲，脱叶覆空廊。
龙象黄金地，萧萧蔓草长。
董玄宰以少宗伯纂脩皇祖实录赋而怀之
张萱（明代）

当年紫气满关门，十日平原酒一尊。短簿祠前吟落叶，生公石上缬芳荪。

五云缥缈龙初驾，百兽蹁跹凤独蹲。谁谓史狐操衮钺，书麟纪蜮托空言。
题金陵白鹭亭呈府公安中尚书二首 其一
郭祥正（宋代）

青城突兀与云连，谁作高亭落日边。六代衣冠归寂寞，一番罗绮自华鲜。

低徊斗柄斟秋水，飞舞芦花欲雪天。直上烟霄无尺五，欲要王母对宾筵。
灾来吟
邵雍（宋代）

灾自外来，犹可消除。
灾自内来，何由支梧。
天人之间，内外察诸。
渔村杂句十首
薛嵎（宋代）

三五人家住一湾，近城无路去来难。
溪边自结同吟友，松柏青青到岁寒。
寄隐客
元稹（唐代）

我年三十二，鬓有八九丝。非无官次第，其如身早衰。

今人夸贵富，肉食与妖姬。而我俱不乐，贵富亦何为。

况逢多士朝，贤俊若布棋。班行次第立，朱紫相参差。

谟猷密勿进，羽檄纵横驰。监察官甚小，发言无所裨。

小官仍不了，谴夺亦已随。时或不之弃，得不自弃之。

陶君喜不遇，顾我复何疑。潜书周隐士，白云今有期。
咏雪
梁存让（明代）

看山莫笑野云閒，五岳峰头自往还。倘被天风吹得起，也应霖雨到人间。
送梁和仲兼属寄谢吴丈三首
赵蕃（宋代）

不但言归自乞归，使家幕府两相违。
换官虽用朝廷法，窃议难逃世俗讥。
适我愠于心悄悄，送君往矣柳依依。
若见河南应枉问，为将前牍叩天扉。
由寿阳至南天门放歌
沈在廷（清代）

寿阳出发月光灭，夹道荦确马蹄热。四十里至平定州，濛濛元气山头结。

颇嫌阴晦封晨辉，忽见霏微数点雪。石子五色锦缀纱，桔树千株眼生缬。

大壑急流奔弩箭，横峰侧岭卧精铁。向午皦日暖生春，望中杰阁驾寥泬。

杖策徒步石路危，牵衣屏息人力竭。绕膝儿孙让几层，垂地星河惊一瞥。

巨灵掌擘八荒低，雷公震鼓四维裂。我闻卯次为春门，字义流传祖仓颉。

又闻阊阖开天门，浩荡阳和万民悦。此门直令天人通，群仙朝会进由阒。

崤函空自骇文陵，会稽那及称禹穴。更陋江南矗两峰，孤帆一片波涛折。

城隅税鞅欣来游，应图霍山两奇绝。
征怨
钱纫蕙（清代）

万里胡天断鸟飞，年年策马未言归。西风吹急笳声咽，历乱黄沙满铁衣。
春帖子词二十首·三温成皇后合四首
欧阳修（宋代）

宝奁香歇掩铅华，旧合春归老监嗟。
画栋重来当日燕，玉栏犹发去年花。
乐府杂曲。鼓吹曲辞。芳树
卢照邻（唐代）

芳树本多奇，年华复在斯。结翠成新幄，开红满旧枝。

风归花历乱，日度影参差。容色朝朝落，思君君不知。
为园 其三
黎国衡（明代）

昨有南山客，相期蚤种瓜。雨沾园一亩，云覆屋三家。

虫小频书叶，禽幽喜近花。共安生计拙，不是癖烟霞。
对酒爱月示客
郭祥正（宋代）

谁云月无私，那知月有情。我住月亦住，君行月亦行。

致此一壶酒，都忘千岁名。胸中各有月，莫遣暗云生。
探梅
吴可（宋代）

柳未摇金草未芽，寻幽逸兴属诗家。
不辞山下五六里，为爱枝头三四花。
喷月清香犹吝惜，印溪疏影恣横斜。
固应羞涩怯寒峭，结子成阴已有涯。
龙潭方丈
楼钥（宋代）

又因寒食此中来，窗户虚明绝点埃。
山里春风无閒断，海棠开过地棠开。
恨月吟
邵雍（宋代）

我侬非是惜黄金，自是常娥爱负心。
初未上时犹露滴，恰才圆负便天阴。
栏杆倚了还重倚，芳酒斟回又再斟。
安得深闺与收管，奈何前后误人深。
九日燕集题高牧隐清晖楼画壁
王恭（明代）

我昔大醉清晖楼，烛前醉眼如沧洲。九华五老将心远，七泽三湘随梦流。

湘纹卧簟清如水，纨扇平头小奴子。黄叶声声枕上来，白云片片床前起。

酒醒楼扉曙月凉，青绫犹觉茝兰香。向来水木通幽处，始悟丹青落醉乡。

兹晨看画重携兴，更喜仲容初战胜。黄门给事此同游，玉堂待诏曾留咏。

九月黄花酒满槽，主人洗盏客持螯。风流笑傲清晖里，到处争传牧隐高。
落叶
赵完璧（明代）

霜冷风清绿已休，纷纷黄紫总惊秋。僧廊凌乱无人扫，江国萧条剧客愁。

山麓一空天际阔，纱窗终夕雨声悠。青娥岂是无情物，剥复真机不自由。
看笋和潘养大韵
陈傅良（宋代）

儿童才丱角，兵卫忽森戟。
十日不汝见，寻丈出咫尺。
隐几观物化，轩奋恣所极。
褰裳欲从之，世事有绳墨。
隔帘听（林钟商）
柳永（宋代）

咫尺凤衾鸳帐，欲去无因到。虾须窣地重门悄。认绣履频移，洞房杳杳。强语笑。逞如簧、再三轻巧。

梳妆早。琵琶闲抱。爱品相思调。声声似把芳心告。隔帘听，赢得断肠多少。恁烦恼。除非共伊知道。
西乌夜飞
佚名（南北朝）

其一
日从东方出，
团团鸡子黄。
夫归恩情重，
怜欢故在旁。

其二
阳春二三月，
诸花尽芳盛。
持底唤欢来，
花笑莺歌咏。
郴江百咏并序·东山寺
阮阅（宋代）

竹外长桥过水西，林中钟磬旧禅扉。
筇迎残月僧包去，帆背斜阳客艇归。
阅《湘绮楼诗集》三绝 其一
黄锡朋（清代）

秦灰吹尽问耆英，九十传经见伏生。艳说扶风绛纱帐，累人清节是才名。
丹阳道中
韦佩金（清代）

雨过千林滴，岸深一河静。树老就支屋，瓜熟全覆井。

村儿贫不丐，病妇容能整。刹荒倚严鬼，花孤傲秋靓。

泥牛下阪重，蓑人弄罾暝。远化青山烟，阴无万物影。

邮程过易忘，昔游见应省。抚心感衰病，倦目括风景。

浪迹无所成，江山岂心肯。
点绛唇·途中逢管倅
赵彦端（宋代）

憔悴天涯，故人相遇情如故。别离何遽，忍唱阳关句。
我是行人，更送行人去。愁无据。寒蝉鸣处，回首斜阳暮。
少年游
晁补之（宋代）

当年携手，是处成双，无人不羡。自间阻、五年也，一梦拥、娇娇粉面。

柳眉轻扫，杏腮微拂，依前双靥。盛睡里、起来寻觅，却眼前不见。
崔绵谷共赋亭次韵
洪咨夔（宋代）

风度崔秋浦，声名郑子真。
为便官事少，不厌客来频。
竹裹觥筹密，花边屐齿新。
拍栏谁得句，唤起主林神。
送宾贡金夷吾奉使归本国
张乔（唐代）

渡海登仙籍，还家备汉仪。孤舟无岸泊，万里有星随。

积水浮魂梦，流年半别离。东风未回日，音信杳难期。
暮秋
朱淑真（宋代）

潇潇风雨暗残秋，忍见黄生满径幽。恰似楚人情太苦，年年对景倍添愁。
偈颂九十三首
释梵琮（宋代）

袈裟拈得喜轻便，一片闲云拥半肩。
莫怪逢人频抖擞，借婆裙子拜婆年。
秋来益觉顽健时一出游意中甚适杂赋五字十首 其二
陆游（宋代）

何许是吾庐，南临古镜湖。园林垂橘柚，门巷落楸梧。

床稳龟无息，巢新鹤有雏。邻翁殊耐久，有酒即相呼。
为托见亭都阃题赵子昂画马
黄振河（清代）

伯乐一过马群空，相马独识马中龙。形影胡来入图画，高堂素中生长风。

英姿飒飒生气充，百战能助功人功。岂当求之凡马中，曹将军没韩干死。

写生谁知赵氏子。近人画马画皮毛，赵公画马入神髓。

青丝络，千里驹，世无王良与造父。谁堪为尔范驰驱，海内方今戎事亟。

羽书络绎无虚日，往来奔命尽驽骀。我抚此图长太息，君盍持此向燕台。

千金入市非凡材，蚕丛道路骅骝开。吁嗟乎！风云际遇士所喜，渥洼沙苑来千里，谁为郭隗君其始。
送张篑山学士归庐陵
沈荃（清代）

襆被萧萧出凤城，觚棱回首重含情。片言岂诩回天力，三宿仍辞去国名。

圣德优容逾格外，臣心忠荩本生平。曲江风度应相忆，莫恋空山猿鹤盟。
又和谢良辅惠箭筍
吴芾（宋代）

卜得幽居山绕屋，四围景物何纷郁。
门前掩映百垂杨，墙里回环万修竹。
风来花气竞薰人，日出鸟声浑满谷。
檐前花树尽堪攀，砌下清泉常可掬。
暮年得此复何求，但闭柴荆理松菊。
客至草草具杯盘，随分烹炮荐鱼肉。
野人颇厌近腥膻，长苦春蔬餐不足。
固知竹箭已抽萌，玉箸琼簪破苔绿。
非君好事无寄将，安得今朝充我腹。
礼勤意厚已难当，仍出长篇相付嘱。
嗟予朴拙岂知诗，只觉珠玑照双目。
朝吟夕咏自忘疲，虽欲安眠眠不熟。
起来烂煮饱枯肠，尽却韭葅并豆粥。
人生嗜好固不同，此味定知人共欲。
第惭作报乏琼瑶，恶语虽多漫盈牍。
雨後
陆游（宋代）

甘澍慰群望，浮云还故墟。
新凉生枕簟，余润入犁锄。
帘上翩翩燕，蒲新鱍鱍鱼。
素秋犹半月，团扇意先疏。
曾公道夫出示先世手泽斂衽拜观之馀敬题二小
聂子述（宋代）

香瓣平生满意熏，更参曲阜问关津。
祗宜黄阁官尊贵，不敢近前丞相嗔。
水调歌头
葛长庚（宋代）

有一修行法，不用问师传。教君只是，饥来吃饭困来眠。何必移只运气，也莫行功打坐，但去净心田。终日无思虑，便是活神仙。

不憨痴，不狡诈，不风颠。随缘饮啄，算来命也付之天。万事不由计较，造物主张得好，凡百任天然。世味只如此，拼做几千年。
巫山歌
孙应时（宋代）

平生想巫山，奇绝冠三峡。
及兹饱双眸，无乃天下甲。
远看插天碧丛丛，近看玲珑金玉峰。
垠岩光彩相映发，交络紫翠疏蒙茸。
云华夫人瑶池女，何物才至得奇遇。
我来初日明轻霞，更胜朝云暮行雨。
水转峰回无定姿，地灵天巧奇复奇。
少陵山谷不著语，浪作推敲君定痴。
渡鄱阳湖
刘凤诰（清代）

茫茫左蠡去帆齐，吴楚东南望转迷。落日一丸平野尽，寒云四转大湖低。

江潮断绝蛟鼍失，风叶纤疏雁鹜栖。此地自来𦩷𦪇满，时清万古息征鼙。
送南台察院史马允中台
萨都剌（元代）

御史台郎书上考，彩衣归慰日相亲。风烟驿路江天晓，灯火船窗雪夜春。

幕府十年心似水，京华三月马如尘。此时应有寻君处，日到松厅莫厌频。
晚起
陆游（宋代）

学道逍遥心太平，幽窗鼻息撼床声。
柳花无蒂蛮毡暖，龟甲有床缯帐明。
候起儿童陈盥栉，笑衰人客闯柴荆。
此生睡足无余念，安用元戎报五更。
古骏赋
牛上士（唐代）

寒关月壮，羽书南向；虏马秋肥，胡兵犯障。爟烽夜惊，候马相望；云横朔塞之前，雪满天山之上。 于是天子按剑，将军事边；雷驱甲卒，直指幽燕。风蓬蓬而出海，波漫漫而腾天；当雁门而北上，薄龙沙而左旋。既而汉虏齐兵，三军合阵；虹旗彗扫，鼓声雷振。奕奕熊罴，森森锋刃；或左提而右拂，乍一留而一进。则有侠少骉眓，雄驹捷疾；耳若插筒，颅疑削出。金镳以弄影，控铁衔而啮膝；始䟃以舞风，忽略而追日。蒙具装，择组练；杂然一往，鼓仆旗旋。足不得摇，目不得眄；超腾绝壑，走及奔箭。疑隔汉之流星，似披云而出电；左贤为之胆慑，骨都为之颔战。飞奔肃肃，恣意驰逐；宛若游龙，行如惊鹿。左右披靡，东西往复；沟蹙汗以朱殷，毛拂霜而猬缩。萧条万里，顾盼翘陆；横塞上以长嘶，馀声振于山谷。 况乃项籍英雄，驱驰冠戎；旗翻落日，剑倚长虹。惜良骓之不逝，歌美人于帐中；摧拔山之气泄，指乌江而路穷。遂使毕会战场，挑身锋镝；人控马以腾踊，马随人而奋击。转足生风，𥬞尘无迹；跳山超涧，冒刃冲敌。突围则汉将奔波，怒目则追军辟易；遭楚王之不利，当壮年之虚掷也。别有渥水龙媒，朱旄逸才；双瞳日耀，五色花开。逢汉王之弃置，吴阪以徘徊；思效技于金埒，愿追仙于玉台。怀玉台兮伤远道，朝朝暮暮衔枯草；千金买骨君傥知，百万交钱犹未老。垂两耳兮伏盐车，倚双辀兮惭蹇驴绊；权奇而不用，空倜傥其焉如？
和制帅
王之望（宋代）

离索堪惊岁月忙，少城遗爱未曾忘。
西园尚记英游并，南浦空嗟别恨长。
壮志自窥勋业镜，高情休忆水云乡。
玉关柝静边烽息，汉殿归称万岁觞。
冬日陈西山过舍
吴进（清代）

冒冷叩荆扉，急起相迎迓。虚室坐增寒，地炉爇檿柘。

冰蔬坚在上，冻酒缓滴榨。贫家治具难，久始出厨下。

欢相道本真，意惬忘归驾。门外白皑皑，野雪盖茅舍。
癸巳夏旁郡多苦旱惟汉嘉数得雨然未足也立秋
陆游（宋代）

五十衰翁发半华，犹能把酒醉天涯。
丝毫美政何曾有，惟把丰年赠汉嘉。
送李道士归东湖
释了惠（宋代）

湫龙噀水湿髭须，四十九盘山画符。
此法未传先有验，夜来驱月下东湖。
袁通判挽词
楼钥（宋代）

仅有一区宅，曾无二顷田。
相过惟载酒，至老不言钱。
几得拜床下，何堪哭道边。
门人多著籍，下马向新阡。
在夫咏
释智圆（宋代）

有叟匿姓名，自号为在夫。
在身在云泉，在心入虚无。
身心俱已在，质直反若论。
智者谓之智，愚者谓之愚。
愚智自彼异，在夫未曾殊。
陶陶乐天和，任性何曾拘。
宗儒述孟轲，好道注阴符。
虚堂踞高台，往往谈浮图。
漫衍虽无家，大方贵无隅。
俗人每侧目，订之为狂徒。
素隐而行怪，执政宜先诛。
天公既保全。幸得存微躯。
冲雪登高山，乘月泛平湖。
性灵敌云闲，形骸类松枯。
何以免饥寒，认得衣中珠。
省试秋风生桂枝
罗隐（唐代）

凉吹从何起，中宵景象清。漫随云叶动，高傍桂枝生。

漠漠看无际，萧萧别有声。远吹斜汉转，低拂白榆轻。

寥泬工夫大，乾坤岁序更。因悲远归客，长望一枝荣。
辘轳金井
奕绘（清代）

冥冥秋雨，立秋天、虚馆寂无人到。一阵凉风，落槐花多少。

帘栊到悄，映惨绿、薜萝墙好。满院蛙声，喧阗聒耳，不成腔调。

昏昏昼眠乍觉，喜唱予和汝，词律精妙。衰病相怜，幸此身未老。

休官即早。胜束带、登车清晓。明日天晴，西山爽气，撩人怀抱。
雹
戴埴（宋代）

玄黓执徐岁，月律终无射。京师连雨雹，小者如弹，大者如拳。

林柯叶乱下，乌鸢折飞翮。屋瓦砉划遭击扑，居人颠沛，行道错愕。

初疑巨飓掀捲冯夷宫，渊珍散堕光闪烁。复疑清霄万里驱长蛟，泣泪盈盈骤飘薄。

棱层水精碎，喷噀珠琲滑。有识觑天巧，一何景象恶。

尝闻圣人在上冬夏无愆伏，亭毒二气不相剥。破块封条已无异，祉羽无劳验风角。

今天子握极衡，运斗枢，景化豫顺，群慝萧灼。精祲胡未孚，冰雨堕霄幕。

其欲霈广泽，胡不为甘霖，沾丐枯焦重甲拆。其欲膏土脉，胡不为晞薤，厌浥瀼瀼普渐洽。

其欲表诛伐，胡不为皑𩅀，驷见而霣，草木黄落。

其欲弭蛰虫、滋生植，胡不为嘉平之三白，驱蝗入地千百尺。

或云水气专一不解散，胡不为长河玉岸之寒冰，可纳凌室助颁刷。

或云阴气胁阳不相入，胡不为氤氲五色之卿霭，叶应丰穰昭帝德。

此雹舒不如雨露，惨不如霜雪，结不如冰澌之严冱，散不如云雾之葱郁。

天非欲示惩，讵用作戏剧。汉儒说證应，纷纷太不一。

或贤邪易位，或赋敛苛刻，或妻妾失伦，或大臣擅法。

玄道幽且渺，牵附多穿凿。仲尼百世师，麟经戒侵逼。

此变凡在书，公室寖衰削。自下凌上曰僭，以柔变刚曰剥。

沸汤湛冷泉，凝寒胜燠热。温雨受阴氛，凌冱自然结。

时当秋气杪，是理尤彰灼。风起庚，庚作令。日行西，西主杀。

数至九变，金乃从革。大则为兵小刑罚，内外靡不以时决。

天地方会藏，沴候生京洛。得非少皞执矩未洁齐，得非蓐收为正有颠错，得非箕伯吞声不扫除，青女护奸不除灭。

穹旻赫然奋严威，重阴胶固纷零落。我愿圣王睹此揽乾纲，用夬决，登俊良，屏邪慝。

阴尘静扫单于庭，阳和遍吹邹子律。大明威威照九州，寒燠时序百谷熟。

天若雨珠真可噱，请以缀衮冕之十二旒，龙旂和鸾之缨络。
二泉秋月相忆并及无书次答 其一
林俊（明代）

露重夜如沐，秋高意转深。江湖千里月，吾汝两翁心。

影落岩前桂，情移海上琴。附书元不薄，末疾故相寻。
柳枝 其五 赵北口柳枝词
王士祯（清代）

湖外垂杨湖上茭。夜来春水欲齐梢。波浮碧藻金鱼尾，风堕红翎玉剪巢。
次韵奉酬
释惟晤（宋代）

杜门谁复念吾曹，老畏春寒拥毳袍。懒慢从来徒自笑，唱酬今更怯君高。

曾无道誉喧喧播，厌把肝脾苦苦劳。佳句忽来催野句，譬将凡果偪仙桃。
月中行 题陈素素像
商景徽（清代）

轻盈燕子掌中身。对景舞还停。见君佳句更相亲。

笔底动人情。

三春杨柳腰间细，二分明月鬓边横。芙蓉初放碧池新。

知是画图人。
相逢行
佚名（两汉）

相逢狭路间，道隘不容车。
不知何年少？夹毂问君家。
君家诚易知，易知复难忘；
黄金为君门，白玉为君堂。
堂上置樽酒，作使邯郸倡。
中庭生桂树，华灯何煌煌。
兄弟两三人，中子为侍郎；
五日一来归，道上自生光；
黄金络马头，观者盈道傍。
入门时左顾，但见双鸳鸯；
鸳鸯七十二，罗列自成行。
音声何噰噰，鹤鸣东西厢。
大妇织绮罗，中妇织流黄；
小妇无所为，挟瑟上高堂：
“丈人且安坐，调丝方未央。”
钤兵王閤使素芳亭赏梅花
赵抃（宋代）

素萼清香并酒卮，主人勤意嘱留诗。为逢蜀国新开日，却忆江南旧赏时。

春密未通桃李信，腊残都放雪霜姿。先公旧植亭栏外，肯构重来见本枝。
翠碧鸟（以上并在醴陵作）
韩偓（唐代）

天长水远网罗稀，保得重重翠碧衣。

挟弹小儿多害物，劝君莫近市朝飞。
菩萨蛮
赵师侠（宋代）

娇花媚柳新妆靓。裙边微露双鸳并。笑靥最多情。春从两脸生。

鸳罗萦皓腕。翠袖笼歌扇。余韵遏云低。梁尘簌簌飞。
谢陈季常惠一揞巾
苏轼（宋代）

夫子胸中万斛宽，此巾何事小团团。
半升仅漉渊明酒，二寸才容子夏冠。
好带黄金双得胜，可怜白苎一生酸。
臂弓腰箭何时去，直上阴山取可汗。
花朝集山人钱简栖宅夜饮王百谷同赋
邓云霄（明代）

风袅游丝系玉瓶，花朝卜夜敝云屏。雄谭清夺吴趋曲，列宿光连处士星。

山简狂来聊寄傲，铜鞮归去醉宜听。春深修禊期同往，荏苒红尘厌独醒。
春草碧·几番风雨西城陌
完颜璹（金朝）

几番风雨西城陌，不见海棠红、梨花白。底事胜赏匆匆，正自天梨酒肠窄。更笑老东君，人间客。
赖有玉管新翻，罗襟醉墨。望中倚栏人，如曾识。旧梦回首何堪，故苑春光又陈迹。落尽后庭花，春草碧。
送牟孔锡之官叙南二首
李流谦（宋代）

凌云高鹄峙，掷地响金浑。
蟾窟声名早，鳌峰气象尊。
十年才一试，万里正孤骞。
勿说居夷陋，吾师有格言。
因发诸县催科行移口占呈东倅
王迈（宋代）

共乘别驾犯炎云，入手文书费解纷。搜见底囊供北餫，作无面饼饱南军。

铜山欲乞从今赐，金浦何为异昔闻。分得尘劳无著处，不知风月几时分。
九日 其二
韩淲（宋代）

野色荒荒白，岚光隐隐青。家乡未千里，客路复长亭。

绝景诗难状，多愁酒易醒。西风搅黄叶，兴寄托鸿冥。
有叹
陈造（宋代）

应事如应敌，收功端有素。
诗乃随景迁，预计几胶柱。
鼓吹月明随，当时亦佳句。
见卵求时夜，竟为阴云妒。
想像蕲为工，故智那用据。
向来东游意，梦境骚人赋。
出郭带月行，过山冲雪去。
风力马欲却，寒气鸟不度。
旧拟忽新偶，自笑邯郸步。
与世甘数奇，失意资一悟。
覆却从万方，悠然随所遇。
吟情形前影，尘事风外絮。
郊原二月天，节物属丹素。
山风欻雪花，野屋欲冰柱。
破除酒边兴，截断口前句。
谁将万玉妃，一一事娇妒。
东皇不无情，退缩自失据。
史君文章家，客子旧能赋。
兹游岂偶然，拟作袖手去。
江梅孤旧约，桃花怅前度。
漂忽几何时，林影映沙步。
层云放曒日，莹澈等僧悟。
一笑百虑余，如世有晚遇。
预知诗及门，新语谢盐絮。
临终诗二首留别诸同志 其二
陈苌（清代）

我有同心人，道义相友师。频年丧浙多，存者复别离。

即今将去丧，欲别无由辞。丈夫会有志，岂为儿女私。

所恨在世日，孤负箴与规。临风一长叹，愿为诸君期。

百里半九十，一篑功莫亏。鉴戒不在远，请君视此诗。
寄题漱玉
徐集孙（宋代）

一派潺湲迸石溪，直疑寒碧练玻璃。
百川流去须归海，万籁喧来有定时。
桥接丹山横夜月，柳笼碧草拂晴曦。
吟庐此去虽相近，争似閒鸥立渺瀰。
秋色
黄庚（元代）

凭高望不极，望断动愁情。
落日凄凉处，西风点染成。
丹枫明野驿，白水浸江城。
马上人回首，戎戎黯客程。
乙亥春日效长庆心身问答三首 其三 心复答身
胡直（明代）

怜君傀儡不能收，专为抽牵岂自由。多少抽人随线断，谁从未断共君休。
出山相赞
释了惠（宋代）

夜半见明星，山中添冷话。
脚未出山来，此语行天下。
我观一切众生成佛多时，只有你者老子犹欠悟在。
忆江南寄纯如五首·其二
苏轼（宋代）

湖目也堪供眼，木奴自足为生。
若话三吴胜事，不惟千里莼羹。
月岩
艾性夫（元代）

不容天上妖蟆食，却许山中狡兔眠。
两日见岩成二绝，丫头不老月长圆。
秋晚斋居
仇远（元代）

奇字生来识不多，莫烦载酒日相过。
廊空尽有叶堪扫，门冷浑无雀可罗。
肯为功名亏道义，常因课讲费吟哦。
苔荒茅屋归期远，细雨檐花且醉歌。
太湖观雪
方回（元代）

平生不信有升天，今日临风似欲仙。
海内百年诗客眼，雪中一欲太湖船。
绵绵草树渔汀远，续续茅茨野屋偏。
定是丹青不能画，一浇殊欠酒如泉。
端午五言三首
刘克庄（宋代）

杂遝今观渡，依稀昔浴沂。
居人空巷出，几个咏而归。
游南阳白水登石激作
李白（唐代）

朝涉白水源，暂与人俗疏。岛屿佳境色，江天涵清虚。

目送去海云，心闲游川鱼。长歌尽落日，乘月归田庐。
次韵周圣举过苏次元四首 其三
汪藻（宋代）

苏郎年少时，万象愁雕镌。应知等儿戏，区区止啼钱。

三生绮语习，一悟心超然。胡为作解嘲，切切相悲怜。
送杜少柳起萃知遂宁府以高名千古重如山为韵
韩元吉（宋代）

征帆转吴楚，涉江指岷山。
富贵归故乡，昔人以为难。
大府固可乐，高风亦难攀。
岂必待政成，甘泉行赐环。
次韵昌甫 其十
韩淲（宋代）

老觉浮生空地隔，时来犹幸得书题。梦思百里身长遁，语别经年意转凄。

槐叶易风惊热恼，莲根少水厌涂泥。何当整履苍苔滑，啸竹高凉手重携。
送巢县崔尉
司马光（宋代）

弱岁家淮南，常爱风土美。
悠然送君行，思逐高秋起。
巢湖映微寒，照眼正清泚。
低昂蹙荷芡，明灭萦葭苇。
银花脍肥鱼，玉粒炊香米。
居人自丰乐，不与他乡比。
况得良吏来，倍复蒙嘉祉。
君为太学生，气格已英伟。
登科如拾遗，举步欻千里。
毋嫌位尚微，观政此为始。
尊公久场屋，上国困泥滓。
岂不重相离，念子勉为理。
当令佳誉新，烨烨满人耳。
高堂虽在远，闻之足为喜。
何必羞三牲，然后称甘旨。
寄严文炳
陈造（宋代）

只影秋鸿惊，独夜秋叶零。
离索欻五霜，搔首听此声。
岂无金石友，相避参辰星。
安得木作肠，与世无复情。
早夏月夜问王开
刘商（唐代）

清风首夏夜犹寒，嫩笋侵阶竹数竿。

君向苏台长见月，不知何事此中看。
次韵张丞
陈造（宋代）

政平民安之，不在书上考。
君看道傍樗，苍云荫合抱。
明时话英道，佳气指蓬岛。
孰知嵌岩幽，乃韫希代宝。
张侯儒而吏，笞箠环台皁。
政声载舆论，文价动诸老。
学富食犹贫，志坚进不早。
却今紫霄人，岂必皆横草。
亦知名炜烨，曾上荐士表。
静女家无媒，深闺自媚好。
胡宁倚昌丰，浓抹且淡扫。
会看邢娥前，妒妇付绝倒。
午节
方回（元代）

年年节与物相符，笋已成竿燕欲雏。
客里不知端午近，卖花担上见菖蒲。
次韵辛著作兴化园池诗 其二
沈括（宋代）

东来重见郭翻船，目极沧洲似渺然。浪信小桡穿竹去，不知佳景向谁边。

白头赵将心仍在，多病莱芜灶不烟。惟有王家风月地，时时客看满池莲。
出郊
张孝祥（宋代）

楚雾侵衣润，湘江到眼明。春连岳麓寺，花满定王城。

佳客真如此，天公却不晴。空濛殊可意，沙湿马蹄轻。
和李生九日二首
胡寅（宋代）

骚客悲秋心易催，主人醪醴正时哉。
登高何必仙家术，酬节聊凭笑口开。
凤岭胜游诗自好，龙山高宴首空回。
独余眇莽梁园念，想见黄花满吹台。
句 其一
孙升（宋代）

漏残馀一榻，曾不为黄金。
题泽翁小巷
王柏（宋代）

寂寞小桥前，山人住何处。
村童酤酒随，策杖同归去。
药圃
夏侯子云（唐代）

绿叶红英遍，仙经自讨论。偶移岩畔菊，锄断白云根。
明日大雨复折赠再次韵
范成大（宋代）

一天云叶翳朝霞，风卷泥沾不惜花。群玉山高春好在，人间烟雨暗千家。
自舒城南至九并并舒河行水竹甚有佳致马上成五首 其四
刘攽（宋代）

溪水转山曲，杳如天际流。浅濑不解衣，浮查曰为舟。

惜无同心子，此地聊淹留。但爱溪上儿，蓬头坐垂钩。
雪怀陈明经经业 其三
钱载（清代）

故园当已雪，君定几篇诗。折竹声中得，煎茶味外思。

吾人年岁遣，各自寂寥随。独有麻衣泪，都来两鬓丝。
一枝春·竹爆惊春
杨缵（宋代）

竹爆惊春，竞喧填、夜起千门箫鼓。流苏帐暖，翠鼎缓腾香雾。停杯未举。奈刚要、送年新句。应自有、歌字清圆，未夸上林莺语。
从他岁穷日暮。纵闲愁、怎减刘郎风度。屠苏办了，迤逦柳欺梅妒。宫壶未晓，早骄马、绣车盈路。还又把、月夜花朝，自今细数。
灵石日长老访留之樗庵
刘克庄（宋代）

妄念已知今世错，勤修别结后身缘。
尺三汗脚踏龙尾，丈六金身坐象筵。
昔趁蛾眉班谒帝，今从牛矢路归田。
未知葱岭何边去，且向庵中伴老禅。
张阮林自京师寄诗慷慨慰勉情溢乎辞因伤久别辄赋怀六十韵奉答兼示徐六襄光律原
姚莹（清代）

北阙黄金地，南交赤道天。斯人犹契阔，吾计益迍邅。

雕鹗难为主，蛟龙卜在渊。抟风曾九万，埋剑已三千。

敢效穷途哭，羞从世俗怜。苍梧云叆叇，碧海石连蜷。

废苑诃林外，荒台落日前。浮游尽炎瘴，回望极幽燕。

葵藿心弥壮，金兰誓岂愆。每怀昭代圣，不忘故人贤。

忆昔攀鸿侣，论交必凤轩。推君才巨手，惟我步随肩。

同学师元晏，惊门讶仲宣。一时吾党盛，异代竹林传。

气似风云上，交惭日月悬。致身心耿耿，许国义拳拳。

偶尔怀荆璧，何期著祖鞭。看余翻潦倒，同辈异腾骞。

京下才如海，群公望似仙。蓬莱真缥缈，羽盖自联翩。

日丽翔风馆，花开种玉田。公车纷尺牍，独处惜婵媛。

莫以微斑点，犹知乐事专。横经来胄子，接席珥貂婵。

却念时方泰，同思夜损眠。河堤成瓠子，闽粤下楼船。

闻上司农计，频虚水府钱。四方仍旱潦，屡诏复除蠲。

主德符尧俭，衢讴祝舜年。谁分宵旰虑，臣自涕洟涟。

如尔能殊俗，逢人莫斗妍。平生羞汲引，何处报埃涓。

别恨徒深矣，新诗独沛然。探骊珠每得，搏象力能全。

倒水流三峡，回澜障百川。悬知心惨澹，未肯足便嬛。

自笑经营拙，惟期汗漫缘。出门怀宝玉，问俗饮贪泉。

蛋妇冲江雨，蛮童宿岭烟。芳洲春拾翠，胜地汉遗钿。

碧挂桐花小，红垂荔子圆。鹧鸪啼树满，蜃蛤入云连。

番鬼能通语，蚝诸强下咽。殊方经岁月，逆旅慎周旋。

幕府狂容杜，诸生懒笑边。敢题鹦䳇赋，惟守罽宾毡。

国有苍生望，时逢盗贼延。杞忧戎莽伏，汉将出车还。

杨仆威声重，卢循稔恶悛。可怜厌鼙鼓，从此罢戈鋋。

荡析魂初定，苍茫眼欲穿。异乡悲路远，慈母正心牵。

绝徼迷孤雁，空村数落鸢。地非秋浦别，客似仲翔迁。

偶问曹溪法，曾通大鉴禅。牟尼行处照，蕉树是身坚。

著论惟持白，穷经不草《玄》。是非询燕鹄，巧拙问夔蚿。

安得乘风翼，相招绝海壖。春风将短鬓，相对劈华笺。
方子玄为钱德钧作水村图
龚璛（元代）

太湖三万六千顷，分得一村如断槎。独立苍茫子玄子，故将秋色画诗家。
仲春淫雨浃二旬感赋
邓云霄（明代）

拥褐西窗听雨眠，客稀门径簇苔钱。萧萧声咽淋铃曲，黯黯寒侵禁火天。

巢落香泥愁乳燕，花垂红泪恼啼鹃。何人江閤开帘坐？收尽平芜万顷烟。
秋江夜行
施世纶（清代）

夜色趁行舟，空江蒙薄雾。秋虫尚有声，切切随我去。

感物念所思，路远知何处。寒雁起天末，关山岁将暮。

霜倾楚国花，风剪淮河树。摇落遍人寰，月明如我素。
宴坐庵
范成大（宋代）

五更风竹闹轩窗，听作江船浪隐床。
枕上翻身寻断梦，故人待漏满靴霜。
渡江
华飞（清代）

春流清浅漾柔蓝，最好纑塘三月三。十幅蒲帆冲浪去，教人从此忆江南。
送友北上
吴希鄂（清代）

故国造分手，离堂久怆神。水风难写恨，花柳易伤春。

帆饱吴天雨，车吞冀野尘。心随寒月影，夜夜照行人。
颁历日恭遇皇子诞生志喜
李觉斯（明代）

正逢玄朔承阳候，更喜黄离肇瑞来。主器荐霞分凤穴，符祥少海祀龙媒。

云垂玉尺光犹绕，露挹金茎掌乍开。洵是重光归圣德，好将和律奏高台。
鄂渚招王昌龄张偾
常建（唐代）

刈芦旷野中，沙土飞黄云。
天晦无精光，茫茫悲远君。
楚山隔湘水，湖畔落日曛。
春雁又北飞，音书固难闻。
谪居未为叹，谗枉何由分。
午日逐蛟龙，宜为吊冤文。
翻覆古共然，名宦安足云。
贫士任枯槁，捕鱼清江濆。
有时荷锄犁，旷野自耕耘。
不然春山隐，溪涧花氤氲。
山鹿自有场，贤达亦顾群。
二贤归去来，世上徒纷纷。
戴明府 其二
潘榛（明代）

何处堪消暑，闲亭尽日凉。锦帆看十里，菀柳坐千章。

风动茶蘼架，雨侵薜荔墙。渔歌绕晚唱，濯足下沧浪。
四次寄意
陈著（宋代）

正大从来不径由，穷崖今却伴暖愁。
栖栖宇内知师孔，吃吃人閒爱说侯。
昨夜撞钟搜句到，他年笼壁把名留。
崆峒麦熟关时事，此意还曾入咏不。
同张明府泛五姓湖有怀真谷山长
胡天游（清代）

百顷风漪当面起，下马就船三十里。五月清凉无处寻，赤日青天归净洗。

主人好客复爱奇，晓郭邀出临空陂。微茫未辨野岸阔，飒爽但信回飙吹。

峨岢驾桨船窗倚，舟子凫雏相向喜。旷观不复碍波澜，幽思何如被莲苇。

棹入陂心渺无极，浮虚浮翠皆生白。琉璃看作地上行，翡翠来从浦边直。

袅袅瀜瀜动偏侧，阴插中条陂底黑。倒入珊瑚荡陂色，朝暮西南烟雾积。

蔓牵藻荇平于席，玉醥哀丝催转剧。乐事贫穷唤打鱼，渔舟出没捷若驱。

未知蛟龙有扰怒，咫尺失水观须臾。赤尾银刀杂相送，鲙盘挥霍行鲜供。

日暮陂深愁奈何，杳冥忽惊波浪横。奔雷举扇却可麾，鬼神有意同清机。

雨飞知向何处黑，鹭瞑悄立沙漘微。舵楼传钟崖寺暗，岭树挂月高城辉。

扶醉归来嗔两炬，清景回头失相遇。少昊祠南烟草深，忽忆春星醉边聚。

有无变化也复多，抹眼人间飞电去。
句
真干（唐代）

鹰隼风高随草去，旌旗日晚傍山来。
春江十咏 其六 斜阳牧笛
黄元实（元代）

芳草平原日带曛，数声牧笛隔江闻。江空馀响随风起，剡剡归鸦落暮云。
明日歌
钱福（明代）

明日复明日，明日何其多。
我生待明日，万事成蹉跎。
世人若被明日累，春去秋来老将至。(若 一作：苦)
朝看水东流，暮看日西坠。
百年明日能几何？请君听我明日歌。(钱福 版本)

明日复明日，明日何其多！
日日待明日，万事成蹉跎。
世人皆被明日累，明日无穷老将至。
晨昏滚滚水东流，今古悠悠日西坠。
百年明日能几何？请君听我明日歌。(文嘉 版本)
赠隐者
吴惟信（宋代）

湖上居家住最幽，檐牙倒影落沧洲。诗成梅坞三更月，酒醒莲塘半夜秋。

移石为添烧药灶，卖□因起读书楼。经年不入烟城去，长倚栏干看白鸥。
渡江云（怀归）
张炎（宋代）

江山居未定，貂裘已敝，空自带愁归。乱花流水外，访里寻邻，都是可怜时。桥边燕子，似软语、斜日江蓠。休问我、如今心事，错认镜中谁。

还思。新烟惊换，旧雨难招，做不成春意。浑未省、谁家芳草，犹梦吟诗。一株古柳观鱼港，傍清深、足可幽栖。闲趣好，白鸥尚识天随。
王修竹馆舍即事
黄庚（元代）

池馆翠凉处，宽閒称客居。未仙犹阆苑，不梦亦华胥。

竹净堪居鹤，荷香欲醉鱼。心清无个事，长日一编书。
海棠四首
杨万里（宋代）

小园不到负今晨，晚唤娇红伴老身。
落日争明那肯暮，艳妆一老更无春。
树间露坐看摇影，酒底花光并入唇。
银烛不烧渠不睡，梢头恰恰挂冰轮。
相见坡
孙鼎臣（清代）

一峰面朝景，一峰颓向西。岧亭中峰隔，屈曲经回溪。

东峰西峰人对立，前骑后骑行相及。俯循仄磴出山坳，去马已从云际入。

却登中峰顶，还顾后来人。人声嘈嘈对山语，如蚁百转随车轮。

车旋无停时，马驶不可止。我行悬绠上云梯，前骑威夷幽壑底。

上岭复下岭，出山还入山。东西两界三十里，向背只在庭除间。

人生有离合，动若参商乖。咫尺阻万里，何况山崔嵬。

崔嵬郁葱茜，展转还相见。愿言相见即知心，休令窈窕如山深。
出自蓟北门 其二
萧端蒙（明代）

饮马长城窟，回首望家乡。家乡日以远，朔风日以长。

风吹游子衣，涕泪忽滂滂。岂不怀归来，匈奴在边疆。
贺李昉
窦仪（宋代）

厩马牵来哕哕嘶，马蹄随步蹑云梯。新街锦帐达三字，旧制星垣放五题。

视草健毫从席选，受降恩诏待公批。仙才已在神仙地，逢见刘晨为指迷。
使君次韵再赋二首
刘克庄（宋代）

当年双璧甲科郎，未羡燕山五桂芳。
奏赋何曾因狗监，谏书直桂罢鹰坊。
聚萤窗冷韦编蠹，下马陵芜宰树苍。
不是使君来北海，邦人岂识郑公乡。
祖饯三山赵茂实二首 其一
程公许（宋代）

煌煌洛阳城，衢术万国通。车尘日交骛，襟期那易同。

目成者谁欤，言笑春怡融。我自商声歌，君亦手丝桐。

西风忽以厉，高情逐云鸿。辍笔金銮坡，一麾沧海东。

补过要汲直，草诏须陆公。盈庭愕相顾，蹇蹇胡不容。

君去我独留，我阙谁与攻。况复狗尾续，羞颜莲炬红。
寄聂之美
司马光（宋代）

去岁双毛白，今春一齿零。
人生浮似叶，客宦泛如萍。
塞上貂裘弊，天涯海气腥。
何当占箕颍，萧散并柴扃。
送净道人
徐铉（宋代）

北阜与西山，前期梦寐间。
羡师乘兴去，应拟此生闲。
乔木人谁在，鲈鱼我未还。
归心寄秋水，东去日潺潺。
潭溪钓者
李吕（宋代）

踞坐鱼矶上，无心同狎鸥。
敲针漫劳力，故尔投直鉤。
次韵谢喻岩叟读予近作二首 其一
方回（元代）

观君于势利，如帚扫丝窠。阅世云翻雨，持心济贯河。

端居冠必整，閒赋砚频磨。我岂无新作，何堪对雅歌。
送高仲发
叶适（宋代）

细君吁久寂，季弟犹长贫。
弃我涉远道，策策伤心神。
舍西三亩畲，作急老自耘。
稻熟曾未割，归趁秋风新。
族弟嘉祝以未冠称诗偶读其新作致怀
欧必元（明代）

绿鬓吾家美少年，新诗字字可谁传。临风莫更思康乐，对草宁无忆惠连。

兴似春花愁带雨，情如丝柳弱含烟。闭门不省寻芳事，独对南窗伴月眠。
同于秘丞赋瀑泉
释延寿（宋代）

大禹大知凿，来源变自成。
色应怜众白，声合让孤清。
远势曾吞海，飞流欲喷鲸。
灵槎如可泛，天际问归程。
荒城
赵葵（宋代）

城荒叶落风飕飕，淮水茫茫古渡头。
回首不堪行乐地，黄花点点是离愁。
离山阳戏次庭藻韵简叔异二首 其一
周孚（宋代）

匆匆掠面只黄沙，行尽孤城不见花。政是江南好时节，暖风吹柳欲藏鸦。
偶作因怀山中道侣
贯休（唐代）

是是非非竟不真，桃花流水送青春。
姓刘姓项今何在，争利争名愁杀人。
必竟输他常寂默，只应赢得苦沈沦。
深云道者相思否，归去来兮湘水滨。
经故秘书崔监扬州南塘旧居
温庭筠（唐代）

昔年曾识范安成，松竹风姿鹤性情。西掖曙河横漏响，

北山秋性照江声。乘舟觅吏经舆县，为酒求官得步兵。

千顷水流通故墅，至今留得谢公名。
一枝花·咏喜雨
张养浩（元代）

用尽我为国为民心，祈下些值金值玉雨，数年空盼望，一旦遂沾濡，唤省焦枯，喜万象春如故，恨流民尚在途，留不住都弃业抛家，当不的也离乡背土。

【梁州】恨不得把野草翻腾做菽粟，澄河沙都变化做金珠。直使千门万户家豪富，我也不枉了受天禄。眼觑着灾伤教我没是处，只落得雪满头颅。

【尾声】青天多谢相扶助，赤子从今罢叹吁。只愿得三日霖霪不停住，便下当街上似五湖，都渰了九衢，犹自洗不尽从前受过的苦。
送崔婴赴汉阳
李颀（唐代）

中外相连弟与兄，新加小县子男名。

才年三十佩铜印，知尔弦歌汉水清。
无题四首 其三
张逊（宋代）

罘罳凉月午阴移，漠漠重帘怨阿螭。竹泫啼红犹染泪，藕分纤碧尚牵丝。

题封欲寄金条脱，收子休弹玉局棋。惆怅章台南畔柳，何人折尽最长枝。
雷州八首
苏轼（宋代）

荔子无几何，黄甘遽如许。
迁臣不惜日，恣意移寒暑。
层巢俯云木，信美非吾土。
草芳自有时，鶗鴃何关汝。
白马篇
王胄（隋代）

白马黄金鞍，蹀躞柳城前。
问此何乡客，长安恶少年。
结发从戎事，驰名振朔边。
良弓控繁弱，利剑挥龙泉。
披林扼凋虎，仰手接飞鸢。
前年破沙漠，昔岁取祁连。
折冲摧右校，搴旗殪左贤。
昆弥还谢力，庆忌本推儇。
海外平遐险，来庭识负褰。
三韩劳薄伐，六事指幽燕。
良家选河右，猛将征西山。
浮云屯羽骑，蔽日引长旃。
自矜有馀勇，应募忽争先。
王师已得隽，夷首失求全。
鼓行徇玉检，乘胜荡朝鲜。
志勇期功立，宁惮微躯捐。
不羡山河赏，谁希竹素传。
姑山
朱复之（宋代）

他文太白不多奇，一赋姑山世绝希。
生后此公方到此，龟趺不见仆前碑。
树影
朱之蕃（明代）

层枝叠叶点苔斑，深院重垣总莫关。夹道密移须按辔，满庭交匝可怡颜。

月穿池岸连浮藻，日射园林障远山。斜拂北窗来枕簟，清阴合处鸟声閒。
和王君贶禁中寓直
宋祁（宋代）

长乐疏钟断，昆池夕照收，
晚风生似雨，仙雾爽如秋。
钧曲来深殿，宫花出御沟。
云天正如画，璧月在西楼。
自赞写真 其一
张纲（宋代）

堂堂莫作公侯想，是身如幻无定相。衣冠挂却神武门，便是维摩坐方丈。
钱本草
张说（唐代）

钱，味甘，大热，有毒。偏能驻颜，采泽流润，善疗饥寒，解困厄之患立验。能利邦国，污贤达，畏清廉。贪者服之，以均平为良；如不均平，则冷热相激，令人霍乱。其药采无时，采之非礼则伤神。此既流行，能召神灵，通鬼气。如积而不散，则有水火盗贼之灾生；如散而不积，则有饥寒困厄之患至。一积一散谓之道，不以为珍谓之德，取与合宜谓之义，无求非分谓之礼，博施济众谓之仁，出不失期谓之信，入不妨己谓之智。以此七术精炼，方可久而服之，令人长寿。若服之非理，则弱志伤神，切须忌之。
失调名
佚名（宋代）

灯火楼高，移下一天星斗。
燕歌行
萧子显（南北朝）

风光迟舞出青蘋。兰条翠鸟鸣发春。洛阳梨花落如雪。河边细发细如茵。

桐生井底叶交枝。今看无端双燕离。五重飞楼入河汉。九华阁道暗清池。

遥看白马津上吏。传道黄龙征戍儿。明月金光徒照妾。浮云玉叶君不知。

思君昔去柳依依。至今八月避暑归。明珠蚕茧勉登机。郁金香花特香衣。

洛阳城头鸡欲曙。丞相府中乌未飞。夜梦征人缝狐貉。私怜织妇裁锦绯。

吴刀郑绵络。寒闺夜被薄。芳年海上水中凫。日暮寒夜空城雀。
曹仁宪谨荣寿 其四 七言截句
戴祥云（清代）

洛邑耆英队里仙，我公继起胜当年。欣逢岳降崧生日，遥作诗歌庆寿筵。
过南城县麻姑山
崔橹（唐代）

似前如却玉堆堆，薄带轻烟翠好裁。斜倚兔钩孤影伴，

校低仙好一头来。盘疑虎伏形难写，展认龙拏势未回。

惊讶昔人曾羽化，此中争不接瑶台。

诗手难题画手惭，浅青浓碧叠东南。尘愁世界忙心在，

霞伴神仙稳梦酣。雨涕自悲看雪鬓，星冠无计整云篸.

家风负荷须名宦，可惜千峰绿似蓝。

差烟危碧半斜晖，何代仙人此羽飞。高袖镇长寒柏暗，

古祠时复彩云归。红尘鞭马颜将换，碧落骖鸾意有违。

声利系身家系念，今生辜负六铢衣。
鹧鸪天·彩袖殷勤捧玉钟
晏几道（宋代）

彩袖殷勤捧玉钟。当年拚却醉颜红。舞低杨柳楼心月，歌尽桃花扇底风。
从别后，忆相逢。几回魂梦与君同。今宵剩把银釭照，犹恐相逢是梦中。
归雁
陆龟蒙（唐代）

北走南征象我曹，天涯迢递翼应劳。
似悲边雪音犹苦，初背岳云行未高。
月岛聚栖防暗缴，风滩斜起避惊涛。
时人不问随阳意，空拾栏边翡翠毛。
玉山草堂以冰衡玉壶悬清秋分韵得悬字
于立（元代）

芝草琅玕遍石田，采英撷秀入芳筵。白鱼作鲙明于雪，绿蚁倾樽吸似川。

潭底行云秋共迥，檐间高树月初悬。山僧醉说无生法，金粟天花落满前。
偶成二首
毛滂（宋代）

随风出岫不知归，身落黄尘梦翠微。
本亦无心肤寸事，故山却合自由飞。
和若夫韵二首
吴芾（宋代）

此身虽缚此心飞，脱得东还似解园。
鹿鹤向人如赞善，林泉见解欲生辉。
食珍他日终难饱，饮水从今亦可肥。
况与亲朋时一醉，益知真乐是来归。
夜
文天祥（宋代）

秋光连夜色，万里客凄凄。
落木空山杳，孤云故国迷。
衾寒霜正下，灯晚月平西。
梦过重成梦，千门鸡乱啼。
河轩初秋夜坐
李龏（金朝）

涤热屡呼茶，河轩去郭赊。云红初夜月，风白久晴沙。

树暗惟闻蚻，波明间跃蛙。松江鲈入思，客老愧浮家。
题石桥
赵企（宋代）

绀宇凌云接太和，萦回委曲过山阿。
灵峰散彩祥光满，实盏浮山景象多。
瀑布迅从双涧落，禅徒争向一梁过。
何当摆脱尘埃路，洗去人间万事磨。
葛坡
释绍昙（宋代）

滋蔓年来愈更深，一刀截断了无因。
不知大道陵迟处，绊倒几多忙走人。
晋四厢乐歌二首 其一 王公上寿酒歌
成公绥（魏晋）

上寿酒。乐未央。大晋应天庆。皇帝永无疆。
何秀才郊园五首
司马光（宋代）

主人耽诗书，乐道深居久。
挟策往来游，东冈复南亩。
寄景孺提刑时按武兴
文同（宋代）

夹栏虚栈武兴西，使骑翩翩晚夕驰。
想过飞仙须下马，此中佳影入吟诗。
次韵恢大山拟古三首 其二
方回（元代）

六用甚锻鞴，我非金石顽。谓古有不死，请看湘筠斑。

神仙虚空中，黄鹄高难攀。月娥本无药，鬼门焉有关。

自能节嗜欲，即是丹九还。内观无愧心，所至三神山。
白翁老公祖请告归淄青岁暮凄其离怀充斥漫赋绝句言别 其二
唐汝询（明代）

纵然□旷乐闲□，□迹还应拟□□。□□□□□勃辈，几人潇洒在田庐。
河流
贡奎（元代）

十月寒气盛，长河流冰澌。征艎溯浩浩，钩曲苦逶迟。

滉漾圭角露，稍冱还参差。恍疑戈戟森，出没相倾攲。

或员如堕炮，或利如铦锤。须臾骤风激，琼瑶积山危。

樯楫一冲击，縻烂不可支。穷阴生极底，乃见造化奇。

履霜固知坚，物序矧及期。行役何未已，君子宜慎思。

岂无冠盖华，挥霍遵大逵。千钧载车毂，络绎驷马驰。

覆前罔戒险，陨身悔何追。我昔居南州，感此日未窥。

朅来二十年，战兢常自持。终当挂高帆，春洲扬绿漪。
谢池
张又新（唐代）

郡郭东南积谷山，谢公曾是此跻攀。

今来惟有灵池月，犹是婵娟一水间。
十叠
刘克庄（宋代）

尺棰拟为千世用，一梅欲足百人酸。
苦心乍可齑盐里，粉骨何须鼎鼐间。
巴陵讯囚所居附岳阳楼前 其二
韦骧（宋代）

洞庭湖上岳阳楼，旧走声名遍九州。今日偶来犹吏事，幸当风月近中秋。
塘云四景为余鞠夫题 其三 鹤山献秀
佘翔（明代）

一丘一壑绿云间，望里松萝日可攀。不是仙人乘白鹤，谁知此地是缑山。
闲吟
陆龟蒙（唐代）

闲吟料得三更尽，始把孤灯背竹窗。

一夜西风高浪起，不教归梦过寒江。
和郑伯兴上陵三首 其三 次韵陪祀泰陵
湛若水（明代）

羁思那堪更感时，忽传诗句到阶墀。普天吾欲一流涕，率土谁能咏孝思。

天运去来浑不管，阳回草木也应知。临风无限攀号意，独立斜阳疋马迟。
题青山白云图
浦源（明代）

青山欲转绿溪回，古木春云掩复开。
不识桃源在何处，但看流水落花来。
将至桂林戒弗作诗饮酒
李曾伯（宋代）

误领元戎太乙旗，提封四履镇南篱。
旄倪争向道涂看，名姓亦为蛮徼知。
时务下地毋事酒，春光虽好莫言诗。
经营都了家山去，此是从穷容觞咏时。
彦清弹琵琶有感
洪皓（宋代）

黄金捍拨紫檀槽，推引柔荑品调高。
妃子和亲瞻马首，乐天送客驻江皋。
一时听罢嗟流落，千古声存诉切嘈。
青冢青前芜没久，宁知孤旅更萧骚。
依韵答友人
邵雍（宋代）

百万貔貅动塞尘，朝廷委寄不轻人。
胡儿生事虽然浅，国士尽忠须是纯。
陇上悲歌应愤惋，林间酣饮但酸辛。
欲陈一句好言语，只恐相知未甚真。
依韵和栽花二阕
强至（宋代）

移花新了诏书来，似负迎春著意栽。
桃李我公天下满，不须偏待此中开。
冯深居长余二十三岁赵东阁长余二十二岁周汶
释文珦（宋代）

三老皆达人，虚受无蔕芥。
笔阵绝纵横，词源极澎湃。
丁时身屡绝，志道心不懈。
放浪事物表，若曰宇宙隘。
求我於空间，岂识有机械。
留诗在幽窗，足以镇山怪。
神灵谨守藏，光艳无减杀。
今朝一长吟，顿使老疾差。
三老不可作，吾心亦遄迈。
中心曷能忘，长吟复长喟。
郊庙朝会歌辞建隆乾德朝会乐章二十八首
佚名（隋代）

煌煌茂英，不根而生。
蒲茸夺色，铜池著名。
晨敷表异，三秀分荣。
书于瑞典，光我文明。
乌龙山
赵抃（宋代）

泉石淙淙泻百寻，群峰环翠起春林。危巅召雨云先作，不失苍生望岁心。
和丹岩
卫宗武（宋代）

绛帷深密障严霜，衿佩芬芳聚一堂。
竹外琅琅听春诵，咿唔声里带诗香。
赵孟坚水墨双钩水仙长卷
邓文原（元代）

仙子凌波佩陆离，文鱼先乘殿冯夷。积冰斲雪扬灵夜，鼓瑟吹竽会舞时。

海上瑶池春不断，人间金椀事堪疑。天寒日暮花无语，清浅蓬莱当问谁？
李陵悬军遇敌图为秦孝先题
陈泰（元代）

壮哉射虎将军孙，惜哉扼虎边军魂。旌旗半捲日光薄，风吹野水秋无言。

生降孰与死战乐，天子未负将军恩。阵前八骏血为泪，仰面不见咸阳门。

祁连山头堆苜蓿，将军多马今何赎。
谢杨珣梅栽
胡寅（宋代）

南土梅不贵，往往薪槱束。
倖然傍寒厅，久亦未见录。
墙隈非所傍，自可凌冬发。
奈何瑶台伴，辱近紫姑闼。
佳人虽薄命，时运忽来复。
一朝蒙闵叹，移近东家屋。
孤根便静深，池上映天碧。
我为渠主人，梅是先生客。
且须创幽榭，剩与种修竹。
炎荒无雪片，且对冰花馥。
西施佩生麝，姑射步微月。
何当见旧官，应使中肠热。
池鹜
宋庠（宋代）

野水初盈沼，舒凫亦伴游。
双膺时没藻，斜阵或迎舟。
敢厌吞腥累，真忘续胫忧。
杜家邻舍远，刷羽恣淹留。
吏人语
佚名（唐代）

不畏侯卿杖，惟畏尹卿笔。
制椒枕寄外 其二
葛远（清代）

旅馆凄凉动客愁，邯郸未到梦难休。凭将一瞬黄粱熟，无事痴情叹白头。
一落索
陈允平（宋代）

欲寄相思情苦。倩流红去。满怀写不尽离愁，都化作、无情雨。

渺渺暮云春树。淡烟横素。夕阳西下杜鹃啼，怨截断、春归处。
题吕节夫园亭十一首 其九 舒啸轩
周紫芝（宋代）

渊明磊落人，啾唧倦吟讽。聊将舒啸声，一为洗喧閧。

寄言枭獍徒，请勿恣嘲哢。君看半岭间，依稀有鸣凤。
记梦
陆游（宋代）

环立江头千万峰，梦中於此倚枯筇。
青冥谁见欹巾角，碧瀣闲枯洗笔锋。
一卷素书云笈贮，数升松麦水机舂。
正呼鹤驾凌风去，惊觉西山烟外钟。
水调歌头·送太守王秉
辛弃疾（宋代）

酒罢且勿起，重挽史君须。一身都是和气，别去意何如。我辈情钟休问，父老田头说尹，泪落独怜渠。秋水见毛发，千尺定无鱼。
望清阙，左黄阁，右紫枢。东风桃李陌上，下马拜除书。屈指吾生余几，多病妨人痛饮，此事正愁余。江湖有归雁，能寄草堂无。
瑞鹧鸪·宝髻瑶簪
柳永（宋代）

宝髻瑶簪。严妆巧，天然绿媚红深。绮罗丛里，独逞讴吟。一曲阳春定价，何啻值千金。倾听处，王孙帝子，鹤盖成阴。

凝态掩霞襟。动象板声声，怨思难任。嘹亮处，回厌弦管低沈。时恁回眸敛黛，空役五陵心。须信道，缘情寄意。别有知音。
朝觐谢恩诗三首 其三
梁继灏（明代）

庭燎摇光双凤阙，布衣直上九重天。方逢海澨朝宗日，正是番蛮入贡年。

万国讴歌归圣化，群黎鼓舞乐乾元。草茅贱士观光处，朝退从容漫著鞭。
岁暮客怀
戎昱（唐代）

异乡三十口，亲老复家贫。无事乾坤内，虚为翰墨人。

岁华南去后，愁梦北来频。惆怅江边柳，依依又欲春。
寄蒋大漕
徐积（宋代）

大使莫忧淮上老，无山可望梅花少。梅花可种山奈何，日中枕上山更多。

不开两眼行一步，悬崖绝磴青嵯峨。岂无閒僧坐林下，亦有樵子持斧柯。

起来恍惚从万里，便买玄猿栽薜萝。人閒流水寓之意，天外白云来者歌。
月下笛 次周清真韵
吴湖帆（清代）

美景消磨，佳期担阁，满天笼碧。西风恨抑。又引谁家横笛。

送鞦韆、窥玉过墙，粉痕黛色应旧识。想重花似水，盈盈留照，个人芳臆。

团圞自掩，待立尽黄昏，画阑频拍。天花丈室，换影移时如客。

恨今宵、素娥倦颦，镜霜瘦损清泪滴。步苍苔、可惜梅梢，破萼无消息。
送瑄蕴中住持处州南明禅刹
守仁（明代）

南风吹沙江雨晴，道人挟锡辞神京。金陵故旧走相送，柳枝折尽劳劳亭。

轻舟挂席二千里，山落南明如画屏。三平老禅独跨虎，溪头抚掌来相迎。

老禅高行世所重，丛林草木皆知名。高阳洞口洗钵处，石门日暮闻钟声。

仙都胜境在咫尺，鼎湖龙去仙山青。龙髯随地化碧草，服食寿与天齐倾。

道人此地重经营，兵馀楼阁犹峥嵘。兰灯粲月夜皎皎，天花吹雨朝冥冥。

龙河倦客双鬓星，作诗赠别难为情。明朝怅望隔山岳，少微一点云边明。
富水驿东楹有人题诗（笔迹柔媚，出自纤指）
吴融（唐代）

绣缨霞翼两鸳鸯，金岛银川是故乡。只合双飞便双死，

岂悲相失与相忘。烟花夜泊红蕖腻，兰渚春游碧草芳。

何事遽惊云雨别，秦山楚水两乖张。
用东坡武昌寒溪韵三篇
朱槔（宋代）

故园山水真奇哉，三经兰菊当年栽。
自嗟流浪不知返，江城晓角愁吹梅。
诗书邀我忽半世，车毂前却连崔嵬。
试寻夷路到圣处，马力已竭烦舆台。
去天尺五吐杰句，孔丘盗跖俱尘埃。
坐疑蓬岛寻丈尔，扁舟径入浮云堆。
肩摩嵇向挽焦贺，欲倒瀛海为尊垒。
梦中失脚在何许，千里闽越天南隈。
只身形影自相吊，俯仰马鬣迷青苔。
兰阶雕谢知叶落，荆树惨淡无花开。
向来愚公不自度，一手欲以太华摧。
那知天目山顶露，儿啼下视云间雷。
华亭黄耳竟安在，辽东白鹤远飞来。
终寻三十六峰去，要假聂许平余哀。
傅商卿借鹅
陈造（宋代）

吾家水豢惯秋春，谷饲栏栖又一新。
友义何须换鹅帖，邻墙防有嗾獒人。
眠沙泛渚期它日，问俗充庖戒未仁。
酬我质剂当倍称，学书还复慰清真。
赠郭雄李
曾丰（宋代）

八载交盟尚未寒，相逢何处再开颜。互随宦牒往来次，俱在梅开南北间。

臧若讳忘谁是谷，触如争胜孰肱谋。高轩有叩北窗问，人在羲皇上一头。
梅花次贾元识韵
王十朋（宋代）

南枝昨夜暖先回，压尽群芳独自开。仙客风中飘素袂，玉妃月下试新裁。

未凭驿使殷勤寄，首辱新诗特地来。明日雪晴须共赏，为花拚却饮千杯。
梨花
庞铸（金朝）

孤洁本无匹，谁令先众芳。花能红处白，月共冷时香。

缟袂清无染，冰姿淡不妆。夜来清露底，万颗玉毫光。
梅花集句 其二○六
李龏（金朝）

旅望因高尽，江春入旧年。纷纷对寂寞，花隔杜陵烟。
夜叹
蔡权（宋代）

不寐中宵发叹歌，无闻见恶竟如何。
堪嗟岁月蹉跎久，却悔尘如错误多。
事业分明卑管晏，源流直上接丘轲。
衰颜皓发雄心在，蓄艾从今起宿疴。
明湖小集
陈嗣良（清代）

湖上试徘徊，清泉一鉴开。湿云含暮雨，远岫送春雷。

倦蝶随花堕，飞鸢带雾来。酒阑游客散，归舫尚迟回。
偶成
李流谦（宋代）

离家记得腊前时，吹尽飞花了不知。
傍枕厌听连晓雨，援毫愁赋送春诗。
百年直好平章看，万事仍须烂熟思。
臣朔不堪当世用，唯应索米救朝饥。
句
陶谷（宋代）

尖簷帽子卑凡厮，短靿靴儿末厥兵。
凤凰台 其一
曾仕鉴（明代）

吴楚千峰树杪开，台空曾见凤飞来。三山秀色还今古，六代繁华几劫灰。
晚春道中四首
陈棣（宋代）

归涂检点物华非，黛色随风上柳枝。
扑扑晴香恋芳草，却疑春去未多时。
玉楼春 题何沃泉偶然集
杨玉衔（清代）

书香门第今南阮。哭笋光阴春梦短。珍珠百珧续收罗，余勇吟坛真可贾。

髯苏八叠专家擅。君竟兼人论百算。竿头进尺步雍容，韩信将兵多益善。
次张同年德父移松杉石楠海棠各赋一首 其四
彭汝砺（宋代）

见说无因寄孝心，自移花种碧山岑。栽培蒙密春先暖，想像迟回日为阴。

多恨祇悲新雨露，遗灵如得旧园林。黄鹂不会人情思，亦向枝头送好音。
题泽翁小巷
王柏（宋代）

断岸江波阔，迢迢十里宽。
人烟藏处密，霁色媚寒滩。
晚春出箭溪二首
陆九渊（宋代）

晴云冉冉薄斜晖，春静衡门半掩扉。
风入墙头丹杏晚，高枝频颭乱花飞。